Genesi 28 | Beibele Inthaneteng | Phetolelo ya Lefase le Lefsa
28 Ke moo Isaka a biditšego Jakobo a mo šegofatša gomme a mo laela a re: “O se ke wa tšea mosadi go barwedi ba Kanana.+ 2 Ema o ye Padana-arama ntlong ya Bethuele tatago mmago, gomme gona moo o tšee mosadi go barwedi ba Labane kgaetšedi ya mmago.+ 3 Modimo Ramatlaohle o tla go šegofatša, a dira gore o tswale o be o ate, gomme o tla fetoga meraforafo.+ 4 O tla go šegofatša kamoo a šegofaditšego Aborahama ka gona,+ a šegofatša wena le peu ya gago,+ e le gore o dule nageng yeo o diiletšego+ go yona yeo Modimo a e neilego Aborahama.”+ 5 Ka gona Isaka a fa Jakobo tsela gomme a leba Padana-arama, a ya go Labane morwa wa Bethuele wa Mosiria,+ e lego kgaetšedi ya Rebeka+ mmago Jakobo le Esau.+ 6 Ge Esau a bona gore Isaka o šegofaditše Jakobo gomme a mo fa tsela gore a ye Padana-arama a tšee mosadi moo, le gore ge a be a mo šegofatša o ile a mo laela a re: “O se ke wa tšea mosadi go barwedi ba Kanana”;+ 7 le gore Jakobo o be a ekwa tatagwe le mmagwe gomme a le tseleng ya go ya Padana-arama;+ 8 ke moo Esau a bonego gore barwedi ba Kanana ba be ba sa kgahliše mahlong a Isaka tatagwe.+ 9 Ka gona Esau a ya go Ishimaele a tšea Mahalatha morwedi wa Ishimaele morwa wa Aborahama, kgaetšedi ya Nebayothe ya ba mosadi wa gagwe, go okeletša go basadi bale ba bangwe ba gagwe.+ 10 Jakobo a tšwela pele ka leeto la gagwe a tloga Beresheba a ya Harane.+ 11 Ka morago a fihla lefelong le lengwe a robala moo ka gobane letšatši le be le sobetše. Ka gona a tšea le lengwe la maswika a moo a le samela gomme a robala moo.+ 12 Ke moka a lora+ a bona manamelo a tsemilwe mo lefaseng gomme ntlha ya ona e fihla magodimong; a bona barongwa ba Modimo ba rotoga e bile ba theoga ka ona.+ 13 A bona Jehofa a le ka godimo ga ona, gomme a re:+ “Ke nna Jehofa Modimo wa Aborahama tatago le Modimo wa Isaka.+ Naga ye o robetšego go yona ke tlo go nea yona, wena le peu ya gago.+ 14 Peu ya gago e tla ata go etša lerole la lefase,+ gomme wena o tla nabela bodikela, bohlabela, leboa le borwa.+ Malapa ka moka a lefaseng a tla šegofatšwa* ka wena le ka peu ya gago.+ 15 Ke nna yo ke na le wena, gomme ke tla go lota tseleng ka moka yeo o tlago go sepela go yona ka ba ka go bušetša mo mmung wo,+ ka gobane nka se go tlogele, e bile ke tla dira seo ke go boditšego sona.”+ 16 Ke moka Jakobo a tsoga borokong, a re: “Ka kgonthe Jehofa o mo lefelong le gomme nna ke be ke sa tsebe.” 17 A boifa kudu gomme a oketša+ ka gore: “Felo fa ga se ka go boifiša!+ Ye ruri ke ntlo ya Modimo+ e bile ye ke kgoro ya magodimo.” 18 Jakobo a tsoga ka masa a tšea leswika leo a bego a le sametše a le tsema fao bjalo ka kokwane a tšhela makhura godimo ga lona.+ 19 Godimo ga fao, a reela lefelo leo leina a re ke Bethele;*+ eupša therešo ke gore leina la motse woo pele e be e le Lutsi.+ 20 Jakobo a ena+ a re: “Ge e ba Modimo a ka tšwela pele a na le nna gomme a ntota tseleng ye yeo ke sepelago ka yona, a nnea dijo ka ja le diaparo ka apara,+ 21 ke moka ka boela ntlong ya tate ka khutšo, gona Jehofa o tla be a ipontšhitše gore ke Modimo wa ka.+ 22 Leswika le leo ke le tsemilego bjalo ka kokwane e tla ba ntlo ya Modimo,+ gomme se sengwe le se sengwe seo o tlago go mpha sona ruri ke tla go nea karolo ya sona ya lesome.”+
^ Bona mongwalo wa ka tlase go Ge 12:3.
^ Leina le le ra gore, “Ntlo ya Modimo.”